钦定古今图书集成/明伦汇编/官常典/第679卷 > 柳泽
## 钦定古今图书集成/明伦汇编/官常典/第679卷 > 柳泽

按《唐书》本传，“泽，蒲州解人。曾祖亨，字嘉礼，隋大业末
为王屋长，陷李密，已而归京师，姿貌魁异，高祖奇之，
以外孙窦妻之。三迁左卫中郎将，寿陵县男。以罪贬
邛州刺史，进散骑常侍，代还，数年，不得调。持兄丧方
葬，会太宗幸南山，因得召见，哀之数日，入对北门，拜
光禄少卿。亨射猎无检，帝谓曰：‘卿于朕旧且亲，然多
交游，自今宜少戒’。”亨由是痛饬厉，谢宾客，身安静素
力吏事。终检校岐州刺史，赠礼部尚书、幽州都督，谥
曰恭。泽耿介少言笑，风度方严。景云中，为右率府铠
曹参军，四岁不迁。先是，中宗时，长宁、宜城、安定诸公
主，及后女弟昭容、上官，与其母郑尚宫柴、陇西夫人
赵及姻联数十族，皆能降墨敕授官，号“斜封。”及姚元
崇、宋璟辅政，白罢斜封官数千员。元崇等罢去，太平
公主尽奏复之。泽诣阙上疏曰：“臣闻药不毒不可以
蠲疾，词不切不可以补过。故习甘旨者，非摄养之方；
迩谀佞者，非治安之宜。臣窃见神龙以来，纲纪大坏，
内宠专命，外嬖制权，因贵凭势，卖官鬻爵。妃主之门
同商贾然；举选之署若阛阓然。屠贩者由邪忝官，废
黜者因奸冒进，天下溷乱，几危社稷。赖陛下聪明神
武，拯溺举坠，耳目所亲，岂可忘鉴诫哉！且斜封官者，
皆仆妾私谒，迷谬先帝，岂尽先帝意邪？陛下即位之
初，用元崇等计，悉以停废，今又收用之。若斜封之人，
不可弃邪？韦月将、燕钦融不应褒赠，李多祚、郑克义
不容荡雪也。陛下何不能忍于此，而能忍于彼，使善
恶混并，反复相攻，道人以非，劝入以僻。今天下咸称
太平公主与胡僧慧范，以此误陛下，故《语》曰：‘姚、宋为
相，邪不如正；太平用事，正不如邪’。臣恐流近致远，积
小为大，累微成高，勿谓何伤，其祸将长；勿谓何害，其
祸将大。”又言：“尚医奉御彭君庆以巫觋小伎，超授三
品，奈何轻用名器，加非其人？臣闻赏一人而千万人
悦者，赏之；罚一人而千万人劝者，罚之。惟陛下裁察。”
疏入，不报。泽入调，会有诏选者得言事，乃上书曰：“顷
者韦氏蛊乱，奸臣同恶，政以贿成，官以宠进，言正者
获戾，行殊者见疑，海内寒心，人用不保。陛下神圣勇
智，安宗社于已危，振黎苗”之将溺。乃今蠲烦省徭，法
明德举，万邦恺乐，室家胥欢。《诗》曰：“靡不有初，鲜克有
终。”惟陛下慎厥初，修其终。《书》曰：“惟德罔小，万邦惟庆；
惟不德罔大，坠厥宗。”甚可惧也！夫骄奢起于亲贵，纲
纪乱于宠幸。禁之于亲贵，则天下从，制之于宠幸，则
天下畏。亲贵为而不禁，宠幸挠而不制，故政不常，令
不一，则奸“诈起而暴乱生焉，虽朝施暮戮而法不行
矣。陛下与亲与爱，莫若安之福之。夫宠禄之过，罪之
阶也。谓安之邪？骄奢之淫，危之梯也；谓福之邪？前事
不忘，后之师也。陛下敷求俊哲，使朝夕纳诲，其有逆
于耳、谬于心者，无速罚姑求之道；顺于耳、便于身者，
无急赏姑求之非道。”羞淫巧者拒之，则淫巧息；进；忠
谠者赏之，则忠谠进。臣闻生于富者骄，生于贵者傲。
《书》曰：“罔淫于逸，罔游于乐。”今储宫肇建，王府复启，愿
采温良博闻、恭俭忠鲠者为之僚友，仍请东宫置拾
遗、补阙，使朝夕讲论，出入侍从，授以训诰，交修不逮。
臣又闻驰骋畋猎，令人发狂。今贵戚打球击鼓，飞鹰
奔犬，狎比宵人，盘游薮泽。《书》曰：“内作色荒，外作禽荒。”
惟陛下诞降谋训，劝以学业，示之以好恶，陈之以成
败，则长享福禄矣。臣闻富不与骄期，而骄自至；骄不
与罪期，而罪自至；罪不与死期，而死自至。顷韦庶人、
安乐公主、武延秀等，可谓贵且宠矣，权侔人主，威震
天下，然怙侈灭德，神怒人弃，岂不谓爱之太极，富之
太多乎？殷鉴不远，在夏后之世。今陛下何劝其皇祖
谋训之则乎？陛下何惩其孝和宠任之失乎？故爱而
知其恶，憎而知其善。夫宠爱之心，未有能免，要去其
太甚，闲之以礼，则可矣。诸王公主驸马，陛下之所亲
爱也，矫枉鉴戒，宜在厥初，使居宠思危，观过务善。《书》
曰：“三风十愆，卿士有一于身，家必丧；邦君有一于身，
国必亡。惟陛下黜奢僭骄怠，进朴素行业，以勗其非
心。臣闻常厥德，保厥位；厥德匪常，九有以亡。愿陛下
不作无益，不启私门，不差刑，不滥赏，则惟德是辅，惟
人之怀，天禄永终矣。”睿宗善之，拜监察御史。开元中，
转殿中侍御史，监岭南选。时市舶使、右威卫中郎将
周庆立造奇器以进，泽上书曰：“不见可欲，使心不乱。
是知见可欲而心必乱矣。庆立雕制诡物，造作奇器，
用浮巧为珍玩，以谲怪为异宝，乃治国之巨蠹，明王
所宜严罚者也。昔露台廉费，明君不忍；象箸非大，忠
臣愤叹。庆立求媚圣意，摇荡上心。陛下信而使之乎，
是宣淫于天下；庆立矫而为之乎，是禁典之所无赦。
陛下新即位，固宜昭宣菲薄，广示节俭，岂可以怪好
示四方哉！”书奏，元宗称善。历迁太子右庶子，为郑州
刺史，未行卒，赠兵部侍郎。

===唐绍===按《唐书唐临传》：临孙绍，神龙时为太常博士，迁左台
侍御史、度支员外郎，常兼博士。韦庶人请妃、公主、命
妇以上葬给鼓吹，诏可。绍言：“‘鼓吹本军容，黄帝战涿
鹿，以为警卫，故曲有《灵夔吼》《雕鹗争》、石坠崖、《壮士怒》’
之类，惟功臣诏葬得兼用之。男子有四方功，所以加
宠，虽郊祀天地不参设，容得接闺阃哉？在令，五品官
昏葬，无给鼓吹者，唯京官五品则假四品，盖班秩在
夫若子。请置前诏”，用旧典不省。中宗始郊，国子祭酒
祝钦明等知韦后能制天子，欲迎谄之，即奏以皇后
亚献，安乐公主终献。又四时及列帝诞日，遣使者诣
陵如事生。绍以为非礼，引正谊固争。帝又诏武氏陵
及诸武墓皆置守户。绍谓昊、顺二陵“守户五百，与昭
陵同。《在令》，先世帝王陵户二十，今虽崇奉外家，宜准
附常典。又，亲王墓户十，梁、鲁乃追赠，不可逾真王；褒
德卫卒至逾宗庙，不可明甚，请罢之。”又言：“比群臣务
厚葬，以俑人象骖，眩耀相矜，下逮众庶，流宕成俗。愿
按令切敕裁损。凡明器不许列衢路，惟陈墓所。昏家
盛设障车，拥道为戏乐，邀货损赀动万计，甚伤化紊
礼，不可示天下。事虽不从，议者美叹。”睿宗即位，数言
政损益。再迁给事中，兼太常少卿。先天二年，元宗讲
武骊山，绍以典仪，坐失军容，当斩。帝怒甚，执纛下左
右，犹冀少贷。金吾将军李邈遽传诏斩之。时深咎邈，
帝亦悔。俄诏罢邈官，摈死于家。